b'\n_START_ARTICLE_\nPanther\n_START_SECTION_\nSpecialudgaver og videreudvikling\n_START_PARAGRAPH_\nForuden de tre modeller blev der lavet nogle specialudgaver af Panther-tanken som Bergepanther og Jagdpanther:\n_START_SECTION_\nJagdpanther\n_START_PARAGRAPH_\nBehovet for en kampvogn med en kanon, der kunne nedk\xc3\xa6mpe det tykkeste lag panser (200\xc2\xa0mm), var presserende og var ikke lykkedes med Tiger I, som kun havde en 88\xc2\xa0mm L56. M\xc3\xa5let var en KwK (KampfwagenKanone) 88\xc2\xa0mm L71 (L=l\xc3\xa6ngde i kaliber, dvs. 71 x 88\xc2\xa0mm = 6,25 meter)._NEWLINE_Det st\xc3\xb8rste problem i den henseende var, at kampvognen skulle have plads til en stor t\xc3\xa5rndiameter, dels til rekylbremsen, dels s\xc3\xa5 bes\xc3\xa6tningen kunne h\xc3\xa5ndtere de l\xc3\xa6ngere granater._NEWLINE_N\xc3\xb8dl\xc3\xb8sningen var at montere dem fast i chassiset frem for i et t\xc3\xa5rn, og man havde skabt en panserjager._NEWLINE_Ulempen var et mere defensivt v\xc3\xa5ben, som ikke var s\xc3\xa5 hurtig til at dreje kanonen til relevant sigte._NEWLINE_Fordelen var billigere og hurtigere produktion samt bedre beskyttelse mod fjendtlige granater._NEWLINE_392 blev produceret af denne type, og de sidste syv blev leveret til en panserenhed, n\xc3\xa6rmest mens den amerikanske h\xc3\xa6r stod for d\xc3\xb8ren. Amerikanske efterretningsfotos viser, at produktionen ikke skulle v\xc3\xa6re stoppet forel\xc3\xb8big. Mindst 10 var p\xc3\xa5 forskellige stadier i samlingen.\n_START_SECTION_\nBergepanther\n_START_PARAGRAPH_\nEn Panther hvor t\xc3\xa5rnet var udskiftet med en tr\xc3\xa6kasse med kranmekanisme s\xc3\xa5 den kunne tr\xc3\xa6kke havarerede kampvogne fri fra mudder, granathuller osv. Samtidig blev der bagerst monteret en s\xc3\xa6nkbar "spade", s\xc3\xa5 den kunne st\xc3\xa5 fast, n\xc3\xa5r kranen skulle tr\xc3\xa6kke tonstunge kampvogne fri.\xc2\xa8_NEWLINE_339 produceret og 8 konverteret._NEWLINE_Til n\xc3\xa6rforsvar var monteret en KwK 20\xc2\xa0mm (maskinkanon) som dog ofte var afmonteret ved fronten. Standardmontering var udvendigt \xc3\xb8verst p\xc3\xa5 det skr\xc3\xa5nende frontpanser og skulle betjenes af radiomanden som ellers ogs\xc3\xa5 normalt ville have betjent n\xc3\xa6rforsvarsmaskingev\xc3\xa6ret i front. Nu skulle han st\xc3\xa5 op med overkroppen ud af overbygningens tag, der nu var fjernet._NEWLINE_En r\xc3\xa6kke Bergepanthere blev ved fronten konverteret til antiluftskytsplatforme, men var alts\xc3\xa5 ikke officielle modeller og fremg\xc3\xa5r derfor heller ikke som s\xc3\xa5danne. Dette n\xc3\xa6vnes blot for at forklare frav\xc3\xa6ret af disse i denne beskrivelse._NEWLINE_Diverse variationer over temaet fandtes alt efter tidspunkt af produktion med eller uden kranspil og med eller uden KwK 38. Den operative brug havde dog sine begr\xc3\xa6nsninger, og kun i yderste n\xc3\xb8dstilf\xc3\xa6lde m\xc3\xa5tte man bruge den til at sl\xc3\xa6be andre panther-kampvogne eller tungere k\xc3\xb8ret\xc3\xb8jer. Slitagen p\xc3\xa5 is\xc3\xa6r motor og gearkasse ville simpelthen \xc3\xb8del\xc3\xa6gge den. I stedet for skulle tre 10 tons halvb\xc3\xa6ltek\xc3\xb8ret\xc3\xb8jer benyttes._NEWLINE_En enkelt Bergepanther blev konverteret til kommandovogn (Befehlspanther) ved divisionsv\xc3\xa6rkstedet ved at p\xc3\xa5s\xc3\xa6tte et t\xc3\xa5rn med attrapkanon fra en PzKpfW IV Ausf G/H, s\xc3\xa5 det ekstra radioudstyr, officerer og stabshj\xc3\xa6lpere var godt beskyttet. Det var yndet af den tyske h\xc3\xa6r at sl\xc3\xb8re hvilke vogne der var kommandovogne for ikke at tiltr\xc3\xa6kke fjendens bev\xc3\xa5genhed.\n_START_SECTION_\nVidereudvikling af Panther\n_START_PARAGRAPH_\nPantheren var st\xc3\xa6rkt plaget af tab ved gennemskydning af sidepanseret p\xc3\xa5 undervognen lige over hjulene, hvor det skr\xc3\xa5nende panser begynder. L\xc3\xb8sningen var lige s\xc3\xa5 nem som p\xc3\xa5 Panzer III og IV og bestod i at fastmontere eksterne pansersk\xc3\xb8rter p\xc3\xa5 et stativ. Det \xc3\xb8delagde den kraftige effekt af granater med hulladning, s\xc3\xa5 den eksploderede inden den traf hovedpanseret._NEWLINE_Herved eliminerede man behovet for den kraftigere pansrede Panther II.\n_START_SECTION_\nOmkostninger\n_START_PARAGRAPH_\nPanther-tanken var ikke billig at producere. det var en af de dyreste kampvogne. Panther-tanken skulle angiveligt have kostet 117.100 Reichmark at producere. Dette skal sammenlignes med de 82.500 RM som det kostede at producere Sturmgesch\xc3\xbctz III, 96.163 RM for Panzer III, 103.462 RM for Panzer IV og 250.800 RM for Tiger I. Disse tal indeholder ikke omkostningerne for bev\xc3\xa6bning og radioudstyr._NEWLINE_Det gjorde Panther til en af de dyreste kampvogne i den tyske h\xc3\xa6r. Man pr\xc3\xb8vede at reducere omkostningerne ved at anvende v\xc3\xa6rnepligtig arbejdskraft, og der var ogs\xc3\xa5 dele til kampvogne, der blev produceret i fangelejre. Dette medf\xc3\xb8rte dog, at kvaliteten af de ny-producerede Panther-kampvogne faldt - de var ikke l\xc3\xa6ngere s\xc3\xa5 driftssikre. Endvidere viste en fransk unders\xc3\xb8gelse fra 1947, at mange af Pantherne bevidst var blevet saboteret i produktionen. Godt nok var Pantherne i stand til at matche de sovjetiske T-34 p\xc3\xa5 slagmarken, men i produktionen var T-34\'eren stadig Pantheren overlegen, idet det ikke kr\xc3\xa6vede s\xc3\xa5 meget h\xc3\xb8jtuddannet arbejdskraft at producere de sovjetiske kampvogne. Det medf\xc3\xb8rte, at det stadig var betydeligt billigere at producere de sovjetiske kampvogne. Generelt var tyskernes fremstilling af kampvogne meget arbejdskr\xc3\xa6vende, og deres produktionsmetoder var ligeledes meget komplekse og avancerede, hvilket ikke gjorde det let at masseproducere deres kampvogne. Det gjorde, at tyskerne aldrig n\xc3\xa5ede samme effektivitet i produktionen af kampvogne som de Allierede under 2. verdenskrig._NEWLINE_Dog var det v\xc3\xa6sentlig billigere at producere en Panther end en Tiger, og de to tyske kampvogne var de eneste, der kunne gennemtr\xc3\xa6nge den sovjetiske T-34\'s panser. Men Tiger-tanken og Panther-tanken var ikke perfekte substitutter.\n_START_SECTION_\nMotor\n_START_PARAGRAPH_\nDe f\xc3\xb8rste 250 Panthere var udstyret med en Maybach HL 210 P30 V-12 benzinmotor med ca. 650 hestekr\xc3\xa6fter ved 3.000 rpm og den havde tre simple luftfiltre. De n\xc3\xa6ste Panthere blev bygget med en Maybach HL 230 P30 V-12 benzinmotor med ca. 690 hestekr\xc3\xa6fter ved 3.000 rpm. Begge motorer var fortrinlige, dog var der ogs\xc3\xa5 problemer med de to motorer. Idet Storbritannien styrede store dele af aluminiumsreserverne, s\xc3\xa5 var det en mangelvare i Tyskland. Man anvendte aluminium i Maybach-motorene, men her havde man udskiftet dem med jerndele. Det gjorde motoren mindre effektiv. Endvidere fandt man snart ud af, at det skabte motor-problemer, s\xc3\xa5frem Maybach-motorens belastning steg til 3.000 rpm. Det l\xc3\xb8stes i november 1943 ved at inds\xc3\xa6tte en begr\xc3\xa6nser, der gjorde, at motoren maksimalt ville n\xc3\xa5 2.500 rpm. Dette var med til at l\xc3\xb8se de mange af de motor-problemer der bl.a. var opst\xc3\xa5et i forbindelse med Operation Citadel i h\xc3\xb8jsommeren 1943._NEWLINE_P\xc3\xa5 grund af kampvognens h\xc3\xb8je v\xc3\xa6gt (ca. 45 tons), kunne Pantheren ikke anvende st\xc3\xb8rstedelen af broerne. Derfor var Pantheren n\xc3\xb8dt til at kunne fungere som et amfibiek\xc3\xb8ret\xc3\xb8j. L\xc3\xb8sningen var at isolere motoren, hvilket nedsatte motorens ventilation, s\xc3\xa5 motoren ofte overophededes. Man pr\xc3\xb8vede herefter at skabe en bedre ventilation til motoren._NEWLINE_Et andet problem var, at Pantheren k\xc3\xb8rte p\xc3\xa5 benzin. Sammenlignet med dieselolie  er benzin mere brandfarligt, og det var en af \xc3\xa5rsagerne til, at der opstod brand i motoren. Endvidere havde de sovjetiske diesel-motorer den fordel, at de generelt k\xc3\xb8rte l\xc3\xa6ngere p\xc3\xa5 literen, ligesom diesel generelt var nemmere at producere. Derfor kan det m\xc3\xa5ske virke m\xc3\xa6rkeligt, at tyskerne valgte at anvende en benzin-motor, men dette skal nok ses i lyset af, at tyskerne ikke havde en god dieselmotor til r\xc3\xa5dighed og ikke havde tid til at udvikle en. Endvidere skal det bem\xc3\xa6rkes, at deres benzinmotor havde en rigtig god ydeevne. Maybach-motoren i Pantheren kunne producere n\xc3\xa6sten 700 hk, hvilket var  imponerende, og Pantheren  kunne bev\xc3\xa6ge sig med  omkring 50\xc2\xa0km/t._NEWLINE_Et andet problem med benzinmotoren var, at n\xc3\xa5r tankene til benzin var halvtomme, havde de tilb\xc3\xb8jelighed til at eksplodere, hvis Panteren blev truffet af en granat selv om den prellede af p\xc3\xa5 panseret._NEWLINE_Visse kilder h\xc3\xa6vder at tyskerne dels aldrig drog i kamp uden fulde tanke, dels fik selvforseglende tanke som p\xc3\xa5 fly som d\xc3\xa6mpede friktionen tilstr\xc3\xa6kkeligt. Dog er der en veldokumenteret episode i forbindelse med kampe efter D-dag i Frankrig, hvor tre Panther kampvogne br\xc3\xa6ndte uden v\xc3\xa6sentlige tr\xc3\xa6ffere._NEWLINE_I takt med at de enkelte problemer blev udbedret, begyndte Maybach-motorerne at blive mere p\xc3\xa5lidelige. Den begr\xc3\xa6nsede tid, som de tyske ingeni\xc3\xb8rer havde, var dog den helt store h\xc3\xa6msko._NEWLINE_Man p\xc3\xa5regnede at motoren skulle holde 5.000\xc2\xa0km. Larveb\xc3\xa6lterne 2.500 men ofte holdt de maks 1.200\xc2\xa0km._NEWLINE_En fransk rapport afsl\xc3\xb8rer at transmisionen fra gearkasse var lavet til en meget lettere tank og ikke havde dobbelte tandhjul til ekstra aflastning og den m\xc3\xa5tte derfor s\xc3\xa6dvanlig udskiftes efter kun 150\xc2\xa0km k\xc3\xb8rsen. Udskiftning skete ved at afmontere taget over chauff\xc3\xb8r og radiomand og l\xc3\xb8fte den ud den vej._NEWLINE_En tysk mekaniker h\xc3\xa6vdede at en times kamp gav 10 timers service.\n_START_SECTION_\nAffjedring og undervogn\n_START_PARAGRAPH_\nPantherens undervogn mindede meget om Tigerens, det s\xc3\xa5kaldte Schachtellaufwerk-design. Generelt havde de et meget komplekst og avanceret affjedrings-system, som var sv\xc3\xa6rt at producere._NEWLINE_Hjularrangementet bestod af to drivhjul (som en cykels k\xc3\xa6dehjul) forrest og ligeledes to justerhjul i den bagerste del af b\xc3\xa6lterne (larvef\xc3\xb8dderne). Dette er standard for b\xc3\xa6ltek\xc3\xb8ret\xc3\xb8jer. I mellem var der placeret tre r\xc3\xa6kker med fire vejhjul (tolv i hver side), som alle var bekl\xc3\xa6dt med en gummislidbane. De ydre og indre vejhjul overlappede de midterste vejhjul. Dette var med til at g\xc3\xb8re Pantherens b\xc3\xa6lter forskellige fra fx T-34\'eren og Shermanen. Ingen andre lande indf\xc3\xb8rte samme overlappende system mht. vejhjulene p\xc3\xa5 deres kampvogne, idet systemet er for kompleks. Fordelene ved dette system med overlappende vejhjul var, at man fik en mere flydende og stabil k\xc3\xb8rsel, og det gav de overlappende vejhjul bedre beskyttelse fra angreb mod Pantherens flanker. En anden afg\xc3\xb8rende faktor for valget af overlappende vejhjul var, at man herved kunne begr\xc3\xa6nse kampvognens l\xc3\xa6ngde. Dette system var nemlig bedre i stand til at b\xc3\xa6re kampvognens h\xc3\xb8je v\xc3\xa6gt, og derfor var man ikke n\xc3\xb8dt til at \xc3\xb8ge kampvognens l\xc3\xa6ngde liges\xc3\xa5 meget, som hvis man havde valgt at anvende et system, der svarede til det de sovjetiske og amerikanske kampvogne anvendte. En ulempe ved dette system (overlappende vejhjul) var, at hvis der var problemer med nogle af de inderste vejhjul, s\xc3\xa5 skulle man f\xc3\xb8rst have de yderste vejhjul af, f\xc3\xb8r de inderste kunne skiftes (se billedet). Det kunne derfor v\xc3\xa6re en tidskr\xc3\xa6vende proces at udskifte vejhjulene. En anden ulempe med overlappende vejhjul var at mudder kunne samle sig i mellemrummene, og gjorde klarg\xc3\xb8ring besv\xc3\xa6rligt i frostvejr._NEWLINE__NEWLINE_Det specielle og afg\xc3\xb8rende ved Pantherens affjedring var det dobbelte torsionsaffjedringssystem, hvilket var udviklet af professor Ernst Lehr, og som havde til form\xc3\xa5l at skabe brede b\xc3\xa6lter med hurtige omdrejninger. Dette medf\xc3\xb8rte, at Pantheren kunne bev\xc3\xa6ge sig relativt hurtigt ogs\xc3\xa5 i uj\xc3\xa6vnt terr\xc3\xa6n, hvilket var imponerende for en s\xc3\xa5 tung kampvogn som Pantheren._NEWLINE_Det dobbelte torsionsaffjedringssystem bestod i, at et vejhjul placeret i h\xc3\xb8jre side var forbundet med et tilsvarende placeret vejhjul i venstre side vha. to firkantede st\xc3\xa6nger. Disse mange st\xc3\xa6nger, som forbandt alle vejhulene, l\xc3\xb8b p\xc3\xa5 tv\xc3\xa6rs af kampvognens bund. Ulempen ved dette system var derfor, at kampvognens h\xc3\xb8jde blev h\xc3\xa6vet betydeligt. N\xc3\xa5r en kampvogns dimensioner for\xc3\xb8ges (i dette tilf\xc3\xa6lde kampvognens h\xc3\xb8jde), s\xc3\xa5 er det problematisk, fordi at kampvognen dermed bliver mere udsat for fjendtligt artilleri, idet den er lettere at opdage og ramme. Dette svarer til at for\xc3\xb8ge st\xc3\xb8rrelsen af en skydeskive, herved vil det alt andet lige ogs\xc3\xa5 v\xc3\xa6re lettere at ramme plet._NEWLINE_En anden ulempe ved dobbelttorsionsaffjedringssystemet var, at dette umuliggjorde placeringen af en n\xc3\xb8dluge i bunden af kampvognen. Grunden var at der simpelthen l\xc3\xb8b alt for mange st\xc3\xa6nger p\xc3\xa5 tv\xc3\xa6rs af kampvognens bund. Bunden af Pantheren var simpelthen d\xc3\xa6kket af st\xc3\xa6nger, som skulle forbinde kampvognens mange vejhjul, og derfor kunne en person ikke kravle ned gennem st\xc3\xa6ngerne.\n_START_SECTION_\nPanser\n_START_PARAGRAPH_\nAdolf Hitler s\xc3\xa5 personligt den sidste del af Pantherens design-fase. Oprindeligt havde han tilt\xc3\xa6nkt, at Pantherens front-panser skulle have haft en tykkelse p\xc3\xa5 60\xc2\xa0mm, mens at t\xc3\xa5rnets front-panser skulle have haft en tykkelse p\xc3\xa5 80\xc2\xa0mm. Dette mente Hitler dog ikke var tilstr\xc3\xa6kkeligt, og derfor beordrede han, at tykkelsen p\xc3\xa5 Pantherens front-panser skulle v\xc3\xa6re hele 80\xc2\xa0mm, mens at t\xc3\xa5rnets front-panser skulle \xc3\xb8ges til 100\xc2\xa0mm. Denne \xc3\xa6ndring resulteret i, at da den endelige Panther-model skulle produceres, s\xc3\xa5 endte den med at veje hele 45 tons i mods\xc3\xa6tning til de oprindelig planlagte 35 tons._NEWLINE_For at holde Pantherens v\xc3\xa6gt nede, s\xc3\xa5 havde man nedprioriteret dens sidepanser, som var v\xc3\xa6sentligt tyndere (kun 40\xe2\x80\x9350\xc2\xa0mm) end frontpanseret. Dette gjorde, at Pantheren var s\xc3\xa5rbar overfor angreb mod siderne. Det pr\xc3\xb8vede de tyske Panther-bes\xc3\xa6tninger at im\xc3\xb8dekomme ved bl.a. at oph\xc3\xa6nge reservehjul og ekstra b\xc3\xa6lteled p\xc3\xa5 siderne.\n_START_SECTION_\nHistorie og anvendelse i kamp\n_START_PARAGRAPH_\nDen f\xc3\xb8rste prototype af Panther-tanken s\xc3\xa5 for f\xc3\xb8rste gang dagens lys i slutningen af 1942. P\xc3\xa5 dette tidspunkt i krigen (2. verdenskrig) havde det tyske milit\xc3\xa6r desperat brug for de nye kampvogne. Derfor pressede det tyske milit\xc3\xa6r med Hitler i spidsen producenterne til hurtigt at producere en masse af de nye Panther-tanks. N\xc3\xa5r man i fredstid skulle udvikle en ny kampvogn i Nazi-Tyskland dvs. designe, teste og producere kunne det sagtens tage 3-5 \xc3\xa5r. I 1941-1945 lykkedes det dog Tyskland med succes at udvikle nye kampvogne p\xc3\xa5 omkring 1 \xc3\xa5r. Dette medf\xc3\xb8rte imidlertiddig ogs\xc3\xa5, at de nye kampvogne led af nogle "b\xc3\xb8rnesygdomme", og dette var da heller ikke nogen undtagelse for Pantheren._NEWLINE__NEWLINE_Den tyske h\xc3\xa6r havde i l\xc3\xb8bet af den 2. verdenskrig v\xc3\xa6ret kendetegnet ved hyppigt at anvende milit\xc3\xa6rstrategien blitzkrieg, og for at kunne anvende denne strategi,  var det n\xc3\xb8dvendigt at have en del kampvogne til r\xc3\xa5dighed. Dog var det ogs\xc3\xa5 vigtigt at have kampvogne, der var af h\xc3\xb8j kvalitet, og disse kampvogne skulle b\xc3\xa5de v\xc3\xa6re i stand til at bev\xc3\xa6ge sig hurtigt. Derudover skulle kampvognene ogs\xc3\xa5 v\xc3\xa6re udstyret med forholdsvis store kanoner, s\xc3\xa5ledes at kampvognene kunne bekrige andre kampvogne med et tykt panser. Pantheren besad begge vigtige egenskaber, og det var ogs\xc3\xa5 derfor, at denne ny kampvogn var s\xc3\xa5 eftertragtet i det tyske milit\xc3\xa6r.\n_START_SECTION_\n\xc3\x98stfronten\n_START_PARAGRAPH_\nSlaget om Stalingrad i vinteren 1942 (og starten af 1943) forst\xc3\xa6rkede endvidere endnu mere det tyske milit\xc3\xa6rs eftersp\xc3\xb8rgsel efter den nye Panther, idet man i generalstaben havde planlagt en stor mod-offensiv som modsvar p\xc3\xa5 den tyske katastrofe ved Stalingrad. Mod-offensiven skulle tage sted omkring den sovjetiske by Kursk (se evt. Panserslaget ved Kursk), og der var planlagt en stor offensiv med mange kampvogne. Derfor var det af stor vigtighed for Hitler, at man ogs\xc3\xa5 n\xc3\xa5ede at f\xc3\xa5 de nye Panther med i slaget. De var af stor vigtighed for hele den tyske strategi, idet at de kunne supplere de noget tungere Tiger-tanks, og dermed kunne de erstatte de for\xc3\xa6ldede Panzer III. Derfor blev man n\xc3\xb8dt til at presse/fremskynde processen med at producere de nye tanks. Faktisk valgte man at udskyde startdatoen for mod-offensiven (Operation Citadel), fordi man \xc3\xb8nskede at have et tilstr\xc3\xa6kkeligt antal Panther-tanks til r\xc3\xa5dighed f\xc3\xb8r man startede operationen._NEWLINE_Dermed blev Pantherne for f\xc3\xb8rste gang (i hvert fald i stort antal) anvendt ved Panserslaget ved Kursk. Man endte med at have 200 af de nye Panther-tanks til r\xc3\xa5dighed til slaget omkring Kursk. Men fordi at man fra tysk side havde fremskyndet produktionen af Pantherne, s\xc3\xa5 endte man ogs\xc3\xa5 med at l\xc3\xb8be ind i mange problemer med de nye Panthere. Der var nemlig mange af Pantherne der led af motorproblemer og derfor havde sv\xc3\xa6rt ved at starte og k\xc3\xb8re, hvilket resulterede i, at mange af de nye Panther-tanks aldrig kom til at spille en rolle ved slaget omkring Kursk. Af de i alt 200 nye Panthere, som var blevet stillet til r\xc3\xa5dighed for Operation Citadel, var kun 184 operationsdygtige d. 5. juli som var den dato der angav startskuddet for den tyske offensiv. To dage inde i krigshandlingerne var antallet af kampdygtige Panthere yderlige blevet reduceret - nu var kun 40 Panthere operationsdygtige. De Panthere som ikke led af motorproblemer, og derfor deltog aktivt i slaget, viste sig at v\xc3\xa6re meget effektive og brugbare i kampen imod de sovjetiske kampvogne. De viste sig i hvert fald at v\xc3\xa6re mere holdbare end de gamle Panzer III prim\xc3\xa6rt pga. at de var bedre pansrede, samtidig viste Pantherens hurtighed og bedre mobilitet at komplimentere den tunge og kraftige Tiger-tank fint._NEWLINE_Man skal dog v\xc3\xa6re opm\xc3\xa6rksom p\xc3\xa5, at situationen p\xc3\xa5 \xc3\x98stfronten p\xc3\xa5 dav\xc3\xa6rende tidspunkt (sommeren 1943) ikke s\xc3\xa5 speciel positiv ud for tyskerne. P\xc3\xa5 dette tidspunkt i krigen havde Sovjetunionen nemlig en del flere kampvogne til r\xc3\xa5dighed sammenlignet med Tyskland, og derfor var de tyske kampvogne (heriblandt Pantheren) typisk i undertal p\xc3\xa5 slagmarken. Det er derfor heller ikke underligt, at Operation Citadel ikke endte med en tysk succes. Endvidere havde udskydelsen af Operation Citadel, ogs\xc3\xa5 medf\xc3\xb8rt at den tyske mod-offensiv endte med at v\xc3\xa6re sammenfaldende med de Allieredes invasion af Sicilien. Dette medf\xc3\xb8rte at tyskerne var n\xc3\xb8dt til at flytte nogle milit\xc3\xa6re styrker fra \xc3\x98stfronten til Sicilien. Heriblandt kan det n\xc3\xa6vnes, at Von Manstein d. 13. juli fik ordre fra Hitler, om at han skulle afgive sit 24. panserkorps til fronten ved Sicilien. Von Manstein havde dagen forinden ellers r\xc3\xa5det Hitler til at beholde dette panserkorps ved \xc3\x98stfronten, idet at han mente, at dette panserkorps ville f\xc3\xa5 en afg\xc3\xb8rende betydning for Operation Citadels udfald. Dette vanskeliggjorde yderligere tyskernes chancer for, at Operation Citadel skulle ende med en succes. Derfor blev udskydelsen af Operation Citadel starttidspunkt, som jo prim\xc3\xa6rt skyldes at man \xc3\xb8nskede at have flere Panther-tanks til r\xc3\xa5dighed, sk\xc3\xa6bnesvanger for udfaldet af det endelige resultat af offensiven.\n_START_SECTION_\nSovjetisk reaktion\n_START_PARAGRAPH_\nI forbindelse med Kursk-offensiven havde de Panther-tanks, der havde v\xc3\xa6ret i kamp, vist sig at v\xc3\xa6re de sovjetiske T-34 overlegne. Panther-tanksene havde vist sig at v\xc3\xa6re yderst effektive, og de havde i forbindelse med Kursk-offensiven tilintetgjort hele 267 sovjetiske kampvogne. De sovjetiske kampvogne havde sv\xc3\xa6rt ved at gennemtr\xc3\xa6nge Pantherens st\xc3\xa6rke panser. Det samme problem var Sovjetunionen dog st\xc3\xb8dt p\xc3\xa5 i forbindelse med Tiger-tankens introduktion i slutningen af 1942. De sovjetiske kampvogne havde ikke v\xc3\xa6ret i stand til at gennemtr\xc3\xa6nge Tiger-tankens st\xc3\xa6rke front-panser, og endvidere havde man erfaret, at de sovjetiske kampvogne skulle v\xc3\xa6re indenfor urimelig kort afstand, f\xc3\xb8r at de kunne gennemtr\xc3\xa6nge Tiger-tankens side-panser. S\xc3\xa5 problematikken med ikke at v\xc3\xa6re i stand til at gennemtr\xc3\xa6nge de tyske kampvogne (fx Pantherens) panser var ikke ny. Faktisk havde man fra sovjetisk side i april 1943 testet mulige l\xc3\xb8sningsforslag. Dette skete i forbindelse med, at man havde fundet en efterladt (defekt) Tiger-tank, og man havde herefter efterpr\xc3\xb8vet forskellige typer og st\xc3\xb8rrelse af kanoner. Her havde det vist sig, at en 85\xc2\xa0mm antiluftskytskanon havde v\xc3\xa6ret rimelig effektiv til at gennemtr\xc3\xa6nge Tigerens panser. Sovjetunionen var derfor begyndt at pr\xc3\xb8ve at integrere denne 85\xc2\xa0mm-kanon i deres T-34-kampvogne. Alt dette var alts\xc3\xa5 p\xc3\xa5begyndt f\xc3\xb8r at Sovjetunionen i sommeren 1943 for f\xc3\xb8rste gang st\xc3\xb8dte ind i Panther-tanken._NEWLINE_De f\xc3\xb8rste nye udgaver af T-34 med den nye 85\xc2\xa0mm-kanon (de s\xc3\xa5kaldte T-34/85) blev for f\xc3\xb8rste gang indsat i kampene i marts 1944. Dog viste det sig, at selvom den nye 85\xc2\xa0mm-kanon selvf\xc3\xb8lgelig havde forbedret T-34\'eren, s\xc3\xa5 var de stadig ikke i stand til at gennemtr\xc3\xa6nge Pantherens (og Tigerens) st\xc3\xa6rke front-panser. Derfor var de sovjetiske panserstyrker stadig n\xc3\xb8dt til at anvende milit\xc3\xa6r-taktikker, som pr\xc3\xb8vede at angribe Pantherens flanker (sider). I st\xc3\xa6rk kontrast, s\xc3\xa5 havde de tyske Panthere ikke de store problemer med at gennemtr\xc3\xa6nge T-34\'erens panser. Pantheren var faktisk i stand til at gennemtr\xc3\xa6nge den sovjetiske kampvogns panser fra forholdsvis lang afstand og tilmed fra alle t\xc3\xa6nkelige vinkler. S\xc3\xa5 selvom at den nye 85\xc2\xa0mm-kanon var en klar forbedring for T-34\'erne, s\xc3\xa5 var Pantheren den stadig overlegen. Et tysk milit\xc3\xa6r studie fra d. 5. oktober 1944 viste, at Pantheren let kunne gennemtr\xc3\xa6nge den sovjetiske T-34/85\'s front-panser fra 2000 meters afstand, mens den sovjetiske kampvogn kun havde en chance for at gennemtr\xc3\xa6nge Panthers front-panser fra afstande fra 500 meter. Det var kun specielle dele af Pantherens front-panser, der kunne gennemtr\xc3\xa6nges af de sovjetiske kampvogne indenfor 500 meter. Pantheren og den sovjetiske T-34/85 var mere lige hvad angik angreb fra flankerne (siden), hvor begge kampvogne kunne gennemtr\xc3\xa6nge hinandens panser fra lang afstand._NEWLINE_P\xc3\xa5 grund af Pantherens (og Tigerens) overlegenhed overfor den sovjetiske T-34/76 (og senere T-34/85), var man fra sovjetisk side n\xc3\xb8dt til at udvikle nogle panserjagere (tank destroyers), som lettere kunne gennemtr\xc3\xa6nge Pantherens panser. Sovjetunionen udviklede derfor (ud fra det oprindelig T-34-design) de s\xc3\xa5kaldte SU-85 og SU-100, som besad st\xc3\xb8rre ildkraft end T-34\'eren. Disse to panserjagere er n\xc3\xa6sten \xc3\xa6kvivalente i funktion og udseende med de f\xc3\xb8romtalte Jagdpanther, og derfor besad de ogs\xc3\xa5 de samme fordele og ulemper som n\xc3\xa6vnt ovenfor mht. Jagdpantheren._NEWLINE_Endvidere havde slaget ved Kursk og s\xc3\xa6rdeleshed m\xc3\xb8det med de nye Panther medf\xc3\xb8rt, at man fra sovjetisk side havde fundet det mere n\xc3\xb8dvendigt at udvikle nogle nye. Derfor kom man op med et design for den nye IS-2 (Iosif Stalin tank). Denne nye IS-2-tank var en tung kampvogn, som var udrustet med en 122\xc2\xa0mm-kanon. Pantheren og IS-2\'en vejede begge omkring 45 ton, og de to kampvogne havde hver deres fordele og ulemper. Tyske milit\xc3\xa6re resultater viste, at IS-2\'erne stadig skulle forholdsvis t\xc3\xa6t p\xc3\xa5 Pantheren for at  gennemtr\xc3\xa6nge dens front-panser (ca. indenfor 600 meter), hvorimod at Pantheren kunne gennemtr\xc3\xa6nge den sovjetiske IS-2\'s front-panser fra omkring 1000 m. Derimod var Pantheren mere s\xc3\xa5rbar fra angreb p\xc3\xa5 dens sider end IS-2\'eren var. Desuden var Pantheren i stand til at k\xc3\xb8re hurtigere end IS-2\'eren, og ligeledes var Panther ogs\xc3\xa5 b\xc3\xa5de i stand til at affyre flere granater i minuttet og den havde ogs\xc3\xa5 st\xc3\xb8rre beholdning af granater._NEWLINE_Russerne havde hele krigen ikke kunnet udvikle gode anti tank granater, og l\xc3\xb8sningen blev hver gang at bruge ekstra store granater og ekstra store kanoner for at n\xc3\xa5 samme effekt, som tyskerne kunne med mindre kanoner._NEWLINE_Faktisk var kanonen licensbygget Krupp kanon til T-34, men sigtet var elendigt russisk, og skytten var samtidig kommand\xc3\xb8r og den rollefordeling nedsatte kampeffektiviteten.\n_START_SECTION_\nVestfronten\n_START_PARAGRAPH_\nPanther-tanken spillede ogs\xc3\xa5 en vigtig rolle ved Vestfronten. De britiske og amerikanske generaler havde ikke forventet, at der befandt sig s\xc3\xa6rlig mange Panthere i Nordfrankrig, da de d. 6. juni invaderede Normandiet (D-dag). De Allierede havde simpelthen ikke forventet, at Tyskland kunne have n\xc3\xa5et at masseproducere s\xc3\xa6rlig mange Panthere. For det f\xc3\xb8rste havde de Allierede igennem en l\xc3\xa6ngere periode v\xc3\xa6ret i stand til bombe tyske fabrikker fra luften, hvilket man mente m\xc3\xa5tte have h\xc3\xa6mmet den tyske krigsproduktion. Derudover havde man fejlagtigt f\xc3\xa5et den opfattelse, at Pantheren var en tung kampvogn (ligesom Tiger-tanken), og derfor mente man, at det ville v\xc3\xa6re meget besv\xc3\xa6rligt og tidskr\xc3\xa6vende at masseproducere Pantheren. Panther-tanken var dog ikke en tung kampvogn men derimod en middeltung kampvogn, ligesom den sovjetiske T-34 og den amerikanske M4 Sherman. Amerikanerne havde f\xc3\xb8rste gang st\xc3\xb8dt ind i Pantherne i starten af 1944 omkring den italienske by Anzio. Det var her, hvor man havde f\xc3\xa5et det forkerte indtryk af tanken. Det var Pantherens st\xc3\xb8rrelse, der havde v\xc3\xa6ret skyld i det forkerte indtryk. Sammenlignet med den sovjetiske T-34 og den amerikanske M4 Sherman, s\xc3\xa5 var Pantheren nemlig ca. 15 tons tungere end de to andre (Pantheren vejede ca. 45 tons, mens de to andre ca. vejede 30 tons)._NEWLINE_Formodninger om at tyskerne ikke havde s\xc3\xa6rlig mange Panthere til r\xc3\xa5dighed viste sig ikke at v\xc3\xa6re rigtig. Pantheren udgjorde ca. halvdelen af den samlede tyske kampvognstyrke (og dette var b\xc3\xa5de p\xc3\xa5 Vestfronten og \xc3\x98stfronten). Dette kom som et chok for de britiske og amerikanske styrker, som landede i Normandiet, idet at Pantheren var M4 Shermanen overlegen. Pantheren forvoldte derfor de Allierede mange problemer, og uskadeliggjorde mange af de Allieredes kampvogne samt besv\xc3\xa6rliggjorde de Allieredes fremmarch. Yderligere syv Panther-regimenter blev i perioden juli-august 1944 sendt til Frankrig, hvilket fik det samlede antal af Panther-tanks i Frankrig til at stige betragteligt. I en statusrapport fra d. 30. juli 1944 kunne man s\xc3\xa5ledes finde, at der skulle have v\xc3\xa6ret 432 Panthere i Frankrig._NEWLINE_En statusrapport fra d. 15. december 1944 viste, at der var hele 471 Panthere tilstede p\xc3\xa5 Vestfronten. Heraf var ca. 400 af disse Panthere blevet tildelt til den forest\xc3\xa5ende ardenneroffensiv. I forbindelse med ardenneroffensiven demonstrerede Pantherne endnu engang deres frygtindgydende styrke, omend tabene af Panthere var relativt store i krigshandlinger i og omkring de sm\xc3\xa5 byer omkring Ardennerne. En statusrapport fra d. 15. januar 1945 (umiddelbart efter ardenneroffensivens afslutning) viste, at tyskerne havde mistet hele 198 af deres Panthere i forbindelse med angrebet.\n_START_SECTION_\nDen amerikanske/britiske reaktion\n_START_PARAGRAPH_\nDen amerikanske og britiske reaktion p\xc3\xa5 Pantheren var meget forvirrende og ikke mindst forskellige. De havde dog den fordel, at de havde yderst godt kendskab til Pantherens tekniske specifikationer pga. Sovjetunionen. Briterne havde brugt to \xc3\xa5r i Afrika p\xc3\xa5 at indhente det tyske forspring i kampvogns-design, og derfor var de, i forbindelse med opdagelsen af Pantheren, p\xc3\xa5 ny bange for at halte bagefter tyskerne. Briterne havde udviklet en yderst effektiv panserv\xc3\xa6rnskanon, den s\xc3\xa5kaldte Ordnance QF 17-pounder. Denne kanon havde vist sig at v\xc3\xa6re den mest effektive i kampen mod de tyske kampvogne, men briterne havde dog det problem med kanonen, at de ikke kunne finde en kampvogn at montere den p\xc3\xa5 - prim\xc3\xa6rt fordi at kanonen var for stor til at montere p\xc3\xa5 eksisterende kampvogne._NEWLINE_Amerikanerne s\xc3\xa5 ikke Pantheren som det store problem, prim\xc3\xa6rt fordi at de fejlagtigt havde troet, at det var en tung kampvogn og derfor var sv\xc3\xa6r at masseproducere (omtalt tidligere). Denne opfattelse havde amerikanerne indtil lige f\xc3\xb8r D-dagen, hvor man fik nogle efterretninger der indikerede, at tyskerne anvendte Pantherne i stort antal i deres panzer-divisioner. Dermed tydede det p\xc3\xa5, at tyskerne havde v\xc3\xa6ret i stand til at masseproducere Pantherne. Som opf\xc3\xb8lgning p\xc3\xa5 disse nye efterretninger iv\xc3\xa6rksatte man en unders\xc3\xb8gelse af Panther-produktionen. Her estimerede man, at tyskerne i februar 1944 kunne producere 270 Panthere, hvilket var meget h\xc3\xb8jere end f\xc3\xb8rst antaget. Denne opdagelse - alts\xc3\xa5 at man nok m\xc3\xa5tte forvente at m\xc3\xb8de flere Panthere i forbindelse med invasionen af Normandiet - kom for sent og man kunne dermed ikke n\xc3\xa5 at \xc3\xa6ndre i planerne. Amerikanernes Sherman-tanks kunne ikke penetrere Panthernes massive front-panser, og derfor virkede det som en sv\xc3\xa6r opgave der ventede dem i Normandiet._NEWLINE_Efter at briterne l\xc3\xa6nge havde eksperimenteret med mulige l\xc3\xb8sningsforslag til problemet med Pantherne, kom de endelig frem til et muligt l\xc3\xb8sningsforslag. Man havde nemlig fundet frem til en smart m\xc3\xa5de, hvorp\xc3\xa5 man kunne kombinere de amerikanske Sherman-tanks med den britiske panserv\xc3\xa6rnskanon, Ordnance QF 17-pounder. Denne opgradering af Sherman-tanken fik navnet: Sherman Firefly. Briterne n\xc3\xa5ede i f\xc3\xb8rste omgang at f\xc3\xa5 sendt nogle f\xc3\xa5 modeller af den nye Sherman Firefly til Normandiet, s\xc3\xa5ledes at de amerikanske/britiske panser-divisioner alle indeholdt nogle f\xc3\xa5 eksemplarer af denne type. Antallet af Sherman Firefly steg gradvis gennem den afsluttende fase af krigen. Endnu engang er det vigtigt at p\xc3\xa5pege, at Sherman Firefly var en klar forbedring af den oprindelige Sherman, men det forholdt sig ikke s\xc3\xa5dan, at Sherman Firefly var Pantheren overlegen - tv\xc3\xa6rtimod.\n_START_SECTION_\nAnvendelse efter den Anden Verdenskrig\n_START_PARAGRAPH_\nSelv om at Panther var en meget kompleks og sofistikeret kampvogn, var det begr\xc3\xa6nset, hvor meget den blev anvendt udenfor Nazi-Tyskland og efter den anden verdenskrig. Pantherens design influerede enkelte efterkrigstidskampvogne. Bl.a. anvendte Frankrig nogle af Pantherens specifikationer i udviklingen af deres egne kampvogne efter krigen, ligesom der ogs\xc3\xa5 er eksempler p\xc3\xa5 andre lande, der anvendte viden om Pantheren til udvikling af egne kampvogne. Milit\xc3\xa6rhistoriker Steve Zaloga har ligeledes argumenteret for, at Pantheren var en tidlig forl\xc3\xb8ber eller forbillede for hvad vi i dag kender som universal tanks (en klassifikation/type af tanks). Disse universal tanks blev f\xc3\xb8rst introduceret 20 \xc3\xa5r efter krigens afslutning._NEWLINE_Under og efter anden verdenskrig anvendte Sovjetunionen ogs\xc3\xa5 Pantheren. De havde erobret nogle p\xc3\xa5 diverse slagmarker, ligesom de ogs\xc3\xa5 erobrede andre tyske kampvogne eksempelvis Tigertanken og Panzer IV. Hvad angik de Panthere (og Tigere), som Sovjetunionen kom i besiddelse af, anvendte de dem i deres videre krigsf\xc3\xb8relse b\xc3\xa5de under og efter anden verdenskrig. Man havde selvf\xc3\xb8lgelig fortaget nogle enkelte modifikationer p\xc3\xa5 de erobrede Panthere, s\xc3\xa5 de sovjetiske styrker kunne kende forskel p\xc3\xa5 de tyske og sovjetiske Panthere og dermed undg\xc3\xa5 egenbeskydning. Sovjetunionen anvendte dog kun de Panthere og Tigere som de erobrede i god stand og som derfor var funktionsdygtige, og herefter anvendte Den R\xc3\xb8de H\xc3\xa6r dem indtil de br\xc3\xb8d sammen og ikke l\xc3\xa6ngere var kampklare. \xc3\x85rsagen til dette var at Pantheren og Tigeren var meget komplekse kampvogne, og man mente derfor ikke fra sovjetisk side, at det kun betale sig at reparere disse kampvogne. Dette stod i skarp kontrast til eksempelvis de erobrede Panzer IV-kampvogne, som grundet deres mindre komplekse design og lette adgang til reservedele, godt kunne betale sig for Sovjetunionen at vedligeholde og reparere. Af den \xc3\xa5rsag var Panthernes levetid i Den R\xc3\xb8de H\xc3\xa6r meget kort. Endvidere videresendte Sovjetunionen en del af de erobrede Panthere (typisk i d\xc3\xa5rlig stand) til allierede lande. Eksempelvis modtog Rum\xc3\xa6nien 13 Panther-tanks i starten af 1946._NEWLINE_Storbritannien fik ogs\xc3\xa5 mulighed for grundigt at analysere og kortl\xc3\xa6gge Pantheren, idet de fik transporteret en komplet Panther og Jagdpanther til Storbritannien efter  anden verdenskrig. Disse to eksemplarer var de sidste to Panthere, der var produceret i Tyskland, mens repr\xc3\xa6sentanter for den britiske h\xc3\xa6rs materielkommando - helt pr\xc3\xa6cis REME (Royal Electrical and Mechanical Engineers) - havde overv\xc3\xa6ret produktionsprocessen. Disse to eksemplarer kan i dag ses p\xc3\xa5 Bovington Tank Museum i Dorset i det sydlige England.'